એ બધું ચાલી રહ્યું હતું ત્યારે, દકાઉની જેલનો એક કેદી આગલા ફેબ્રુઆરીમાં ‘બેદ તોલ્ઝ’ ખાતે એસએસ સેનેટોરિયમમાં દરદી તરીકે દાખલ થયો, ત્યારે જનરલ પેટનના અમેરિકન સૈનિકોના હાથે એમોન ગેટેની ધરપકડ થયાના સમાચાર તેને મળ્યા હતા. યુદ્ધ પૂરું થયે એમોનને નવી પોલિશ સરકારના હાથમાં સોંપી દેવામાં આવ્યો હતો! હકીકતે, ચૂકાદો સંભળાવવા માટે પોલેન્ડ મોકલવામાં આવેલો પહેલો જર્મન એમોન હતો! કેટલાયે જૂના કેદીઓને આ સુનવણી માટે સાક્ષી તરીકે બોલાવવામાં આવ્યા હતા, અને હેલન હર્ષ અને ઓસ્કર શિન્ડલર પોતાનો બચાવ કરશે એમ માનીને એમોને તેમને પોતાના સાક્ષી તરીકે બોલાવ્યાં હતાં! સુનવણી સાંભળવા માટે ઓસ્કર તો ક્રેકોવ ગયો ન હતો. પરંતુ ત્યાં ગયેલા અન્ય કેદીઓએ જોયેલું કે ડાયાબિટિસને કારણે દૂબળા પડી ગયેલા એમોને સૌમ્ય ભાષામાં, પરંતુ કોઈ જાતના પ્રશ્વાતાપ વગર પોતાનો બચાવ રજુ કર્યો હતો. તેણે એવો દાવો કર્યો હતો કે તેણે કરેલી હત્યાઓ અને દેશવટાના હુકમો પર તેના ઉપરીઓએ સહી હરેલી હોવાથી, એ બધા જ ગુના તેના ઉપરીઓના ગણાવા જોઈએ, તેના પોતાના નહીં! એણે કહેલું કે કમાન્ડન્ટ તરીકે તેણે કરેલી હત્યાઓની વાતો, કેદીઓએ તેના પર દ્વેષ રાખીને કરેલી અતિશયોક્તિ માત્ર હતી! એ ખરું, કે કેટલાક ભાંગફોડિયા કેદીઓને મારી નાખવામાં આવ્યા હતા! પરંતુ યુદ્ધમાં તો કોઈને કોઈ ભાંગફોડિયા હોય જ છે!